Au pu aꞌunuꞌihuacaꞌa aɨjna ɨ Jesús, chajtaꞌa tɨ ayan tyajaꞌarajtyahuaa tɨcɨn Belén. Au pu ajtyamaꞌacan aɨjna ɨ chuejraꞌa japua tɨ ayan tyajaꞌarajtyahuaa tɨcɨn Judea. Ajna tɨ aɨn aꞌunuꞌihuacaꞌa ɨ Jesús, au pu tiꞌityavaacaꞌa ɨ rey cɨmeꞌe aɨjna ɨ Herodes. Matɨꞌɨj mi seica Jerusalén eꞌireꞌenye ɨ maj eihua támuaꞌarajcaa. U jetze pujmeꞌen mu aꞌaraacɨ aꞌutɨ eꞌijninyei ɨ xɨcaj.
Matɨꞌɨj mi meyan tiraataihuaꞌuriꞌi ɨ Herodes meyan tɨcɨn: ―¿Aꞌuní aꞌij een aɨjna ɨ huaꞌa rey ɨ maj Israel jetze ajtyamaꞌacan, aɨjna tɨ auchan huanuꞌeihuacaꞌa? Ajna aꞌahuaꞌa aꞌutɨ eꞌijninyei ɨ xɨcaj, aujna aꞌu tyej eꞌeche, xuꞌuraꞌave tu huaseij tɨ aꞌutátzaarajraa aɨjna cɨmeꞌe tɨ huanuꞌeihuacaꞌa. Aɨj tu cɨn tyaun aꞌuvaꞌajuꞌun tyej ti rɨꞌɨ tíraatyáanajche.
Tɨꞌɨj raamuaꞌareeriꞌi aɨjna ɨ rey, aɨjna ɨ Herodes, eecan pu tiꞌijmuaꞌastɨ́raa aɨjna cɨmeꞌe. Majta, ɨ tyaɨte ɨ maj Jerusalén aꞌuchaatɨmaꞌacaa, naimiꞌi mu tiꞌitzɨɨnyaꞌacaa.
Tɨꞌɨqui Herodes huaꞌutajee naijmiꞌica ɨ maj tihueꞌijteꞌe aɨme ɨ maj tiꞌivaɨreꞌe huaꞌateyujtaꞌa, majta ɨ maj tihuaꞌamuaꞌatyahuaꞌa ɨ tyaɨte aꞌij tɨ teꞌeyuꞌusiꞌi ɨ yuꞌuxari jetze. Ayaa pu tihuaꞌutaihuaꞌuriꞌi tɨcɨn: ―¿Aꞌuni nuꞌu áꞌanuꞌeihuan aɨjna ɨ Cɨriistuꞌu?
Aj mu mi meyan tiraataꞌixaa tɨcɨn: ―Aujna u Belén, ɨ chajtaꞌa tɨ aun aꞌajtyámaꞌacan aujna aꞌahuaꞌa u Judea, aꞌini ayaa pu ajmiꞌi raꞌuyuꞌuxacaꞌa aɨjna ɨ aꞌatɨ tɨ tiꞌixaxaꞌataꞌa ɨ Dioj jetze maꞌacan.
Ayan tɨcɨn: Muan mɨ saj Belén aꞌuchaatɨme, aujna chuejraꞌa japua tɨ aun auucáꞌa u Judá, ijii, muan xu xaa saɨn pueen ɨ saj eitzeꞌe cɨleꞌen cɨn tiꞌijta. Ma ajta, majcaꞌi huayee, seij pu aꞌamua jetze núꞌeihuan tɨ vaꞌacan cɨn tyuꞌutaijta. Aɨ pu antyujmuaꞌaréera aꞌame huaꞌa cɨmeꞌe ɨ nyetyaɨtestyamuaꞌa, aɨme ɨ maj Israel jetze ajtyamaꞌacan.
Aj pu i Herodes huajaꞌutajee aviitzi cɨmeꞌe aɨme ɨ maj eihua támuaꞌarajcaa. Tɨꞌɨqui ayan tihuaꞌutaihuaꞌuriꞌi tɨcɨn: ―¿Aꞌachuni ari aꞌatee tɨ huajaꞌutaseijre aɨjna ɨ xuꞌuraꞌave?
Ajta eꞌeyan ihuaꞌutáij maj aꞌucɨɨne aujna u Belén. Ayan tihuaꞌutaꞌixaa tɨcɨn: ―Sericu, sataꞌaj yáꞌuhuauni tyamuaꞌa naa saɨjna ɨ paꞌarɨꞌɨ. Satɨꞌɨj raatyaún, aj xu si mu aꞌuvaꞌajuꞌun sataꞌaj naataꞌixaateꞌen, nyataꞌaj nyajta inyaa áꞌumeꞌen, nyataꞌaj rɨꞌɨ tiraatyajtuaani.
Matɨꞌɨj raanamuajriꞌi maɨjna ɨ rey, aj mu mi aꞌucɨj. Ajta aɨn xuꞌuraꞌave tɨ aꞌutaseijre aɨme jemi aujna seij chuejraꞌa japua aꞌu tɨ eꞌijnyinyei ɨ xɨcaj, aɨ pu anacai huamaꞌacaa. Tɨꞌɨqui an aꞌujcháxɨ ɨ chiꞌi japua aꞌu tɨ aꞌij eꞌenyaꞌa aɨjna ɨ paꞌarɨꞌɨ.
Eecan mu huataujtyamuaꞌave matɨꞌɨj raaseij maɨjna ɨ xuꞌuraꞌave.
Muaꞌantyenyéesimaꞌacaa mu u chiꞌita, matɨꞌɨj mi raaseij ɨ paꞌarɨꞌɨ jamuan ɨ naanajraꞌan. Aj mu mi titunutaxɨꞌɨn. Tyamuaꞌa mu naa rɨꞌɨ tiraataꞌa. Matɨꞌɨj mi tyeꞌenticúunaxɨ tyuꞌujcaaja, aɨ mu raatapueijve tiꞌitɨ ooro, majta tiꞌitɨ cɨtziveꞌeri, majta tiꞌitɨ cuaaneꞌe tɨ ayan antyahuaa tɨcɨn mirra.
Majta eꞌeyan tyuꞌumaaracaꞌa tɨ nuꞌu Dioj huaꞌutaꞌijmɨjriꞌi maj nuꞌu cai huaraꞌacɨɨne aɨjna jemi ɨ Herodes. Aɨj mu cɨn seij jetze aꞌucɨ́j ɨ juye mej mi aꞌuréꞌenyen maujna chuejraꞌa japua aꞌu mej eꞌechajcaꞌa.
Matɨꞌɨj aꞌucɨj aɨme ɨ maj eihua támuaꞌarajcaa, aꞌatɨ pu huataseijre aɨjna jemi ɨ José tɨꞌɨj tiꞌimaaracaa. Aɨjna ɨ aꞌatɨ, ai pu aɨn pueenyaꞌa seij tɨ tiꞌivaɨreꞌe u tajapua. Ayaa pu tiraataꞌixaa tɨcɨn: ―Ajchesi. Pataꞌaj raꞌanviꞌitɨn paɨjna ɨ paꞌarɨꞌɨ, pajta ɨ naanajraꞌan. Aꞌuraꞌa pataꞌaj raatyáꞌavaa mɨ paꞌarɨꞌɨ, pajta ɨ naanajraꞌan. Huaꞌamviꞌitɨchi aujna Egipto. Sataꞌaj saun aꞌutéꞌen asta nyanaꞌajcai nyajtahuaꞌa ámuaataꞌixaateꞌen aꞌanaj tɨ huatarɨꞌɨristari saj ya uvéꞌenyen seyajna. Ayaa xu huarɨni aꞌini aɨjna ɨ Herodes, aɨ pu rahuauni ɨ paꞌarɨꞌɨ tɨ i raajeꞌica. ―Ayaa pu tiraataꞌixaa.
Tɨꞌɨqui ájche ɨ José. Yaꞌuviꞌitɨ aɨjna ɨ paꞌarɨꞌɨ, ajta naanajraꞌan. Ajta aɨn huaꞌa jamuan pu áꞌuraa ajna tɨcaꞌari tzajtaꞌa. Au mu aꞌaráꞌa aujna Egipto.
Au mu eꞌetyee asta cai huamɨꞌɨ aɨjna ɨ Herodes. Ayaa pu aɨjna cɨn huarɨj tɨꞌij aráurasten ɨ nyuucari tɨ cɨmeꞌen ayan ajmiꞌi tyuꞌutaxajtacaꞌa saɨj tɨ tiꞌixaxaꞌataꞌa ɨ Dioj jetze maꞌacan tɨcɨn: “U nu yaꞌutajée ɨ niyauj aujna Egipto.”
Tɨꞌɨj Herodes raamuaꞌareeriꞌi maj raatyaamueꞌitɨ aɨme ɨ maj eihua támuaꞌarajcaa, eecan pu huatanyuꞌucacaꞌa. Tɨꞌɨj ij raꞌutamuaꞌareeriꞌi aꞌij mej tyuꞌutaxajtacaꞌa aɨme, aj pu i Herodes tyuꞌutaijtacaꞌa maj nuꞌu huaꞌucuiꞌini naijmiꞌica ɨ tɨꞌɨrii mej tyetyaca ɨ maj meyan rajchaɨtɨmee huaꞌapua ninyeꞌiraꞌa muucɨ pujmeꞌen. Naijmiꞌica mu huajaꞌucuii au maj Belén eꞌechajcaꞌa, majta ɨ seica ɨ maj aꞌɨmɨ antacháatɨmaꞌacaa.
Ayaa pu tyaꞌarauraste aɨjna ɨ nyuucarijraꞌa tɨ cɨmeꞌen ayan ajmiꞌi raꞌuyuꞌuxacaꞌa aɨjna ɨ aꞌatɨ tɨ tiꞌixaxaꞌataꞌa ɨ Dioj jetze maꞌacan. Ayaa pu antyahuaacaꞌa tɨcɨn Jeremías.
Ayan tɨcɨn: Ayaa pu tyuꞌunamuajriꞌi aujna aꞌahuaꞌa u Ramá, Maj ruyeinyacaꞌa, majta eihua ruxaamɨjtyaꞌacaa. Aɨjna ɨ Raquel, aɨ pu seij aɨn pueen ɨ maj ruyeinyacaꞌa. Ruyaujmuaꞌa pu cɨmeꞌen ruyeinyacaꞌa. Capu raxeꞌevaꞌacaa maj rɨꞌɨ tiraatejeeve aɨjna cɨmeꞌe ɨ maj meri cai cheꞌe maꞌa aꞌahuaꞌa ɨ yaujmuaꞌameꞌen. ―Ayaa puꞌu.
Aru tɨꞌɨj ari huamɨꞌɨ aɨjna ɨ Herodes, saɨj pu ajta huataseijre aɨjna jemi ɨ José tɨꞌɨj tiꞌimaaracaa. Ai pu aɨn pueen saɨj tɨ tiꞌivaɨreꞌe tajapua ɨ tavastaraꞌa jemi. Ayaa pu aɨn tiraataꞌixaa tɨcɨn:
―Ajchesi. Aꞌanviꞌitɨchi hui aɨjna ɨ paꞌarɨꞌɨ, pajta ɨ naanajraꞌan. Sataꞌaj jaꞌucɨɨne saujna chuejraꞌa japua tɨ ayan tyajaꞌarajtyahuaa tɨcɨn Israel. Puꞌuriꞌi huamɨꞌɨ ɨ tɨ rajeꞌicatamɨꞌɨcaa aɨjna ɨ paꞌarɨꞌɨ. ―Ayaa pu tiraataꞌixaa.
Tɨꞌɨqui ajchee aɨjna ɨ José. Aj puꞌi yaꞌuviꞌitɨ aɨjna ɨ paꞌarɨꞌɨ, ajta naanajraꞌan. Au mu aꞌaráꞌa maujna Israel.
Ma ajta aɨn José, ayaa pu raamuaꞌareeriꞌi tɨ nuꞌu aɨn Arquelao tieꞌijtacaa ruyaꞌupuacɨꞌɨ jetze maꞌacan, aɨjna ɨ Herodes tyaacan. Ajta pu Dioj raataꞌixaa tɨꞌɨj tiꞌimaaracaa. Aɨj pu cɨn tiꞌitzɨɨnyaꞌacaa tɨ aun aꞌaraꞌasti, aujna Judea. Tɨꞌɨqui aun aꞌaráꞌa tɨ jetzen ajtyamaꞌacan aujna Galileeya.
Tɨꞌɨj aun aꞌaráꞌa, au pu aꞌahuauchejte, chajtaꞌa jetze tɨ ayan tyajaꞌarajtyahuaa tɨcɨn Nazaret. Au pu huayeijxɨ. Ayaa pu tyujuꞌurɨj tɨ ij ayan aráurasten aꞌij mej tyuꞌutaxajtacaꞌa aɨme ɨ mej mejmiꞌi tiꞌixaxaꞌataꞌa ɨ Dioj jetze maꞌacan. Meyan tɨcɨn: “Ayaa mu raatámuaꞌatzi tɨcɨn Nazaret tɨ eꞌemaꞌacan.”